****

**Az oktatói munka hallgatói véleményezésének szabályzata**

**Ez a szabályzat a DE Szervezeti és Működési Szabályzatának 23. számú melléklete**

Debrecen, 2021. december 9.

**Az oktatói munka hallgatói véleményezésének szabályzata**

A Debreceni Egyetem Szenátusa a nemzeti felsőoktatásról szóló 2011. évi CCIV. törvény 12. § (3) bekezdés fb) alpontjában meghatározott felhatalmazás alapján a Hallgatói Önkormányzat (továbbiakban: HÖK) egyetértésével megalkotja az oktatói munka hallgatói véleményezési rendszeréről szóló Szabályzatot (a továbbiakban: Szabályzat).

Az oktatói munka hallgatói véleményezésének célja elsősorban az, hogy

* hozzájáruljon a Debreceni Egyetemen (a továbbiakban: Egyetem) az oktatása színvonalának emeléséhez, az értelmiségi szakemberképzés hatékonyságának növeléséhez, információkat adjon az egyetemi, a kari, az önálló intézeti és az oktatásszervezeti egységvezetésnek az oktatás és az oktatók megítéléséhez, a jelzett hibák kiküszöböléséhez,
* növelje a hallgatók felelősségteljes véleménynyilvánításának lehetőségét és az egyetemi életben való részvételének igényességét, segítse a minőségi követelmények érvényesülését,
* az oktatók visszajelzést kapjanak a munkájuk fogadtatásáról, megítéléséről, ezáltal elősegítve a kiváló oktatómunka elismerését,
* támogassa a tantárgyi és tanterv fejlesztéseket.

**1. § A Szabályzat hatálya**

*Személyi hatály*

(1) A Szabályzat hatálya kiterjed

1. az Egyetemen oktatási tevékenységet végző valamennyi személyre, függetlenül a foglalkoztatásra vagy munkavégzésre irányuló további jogviszony jellegétől (a továbbiakban: oktató);
2. az Egyetemen felsőoktatási szakképzésben, alapképzésben, osztatlan képzésben, mesterképzésben és szakirányú továbbképzésben, valamint részismeret megszerzésére irányuló képzésben hallgatói jogviszonyban álló valamennyi személyre (a továbbiakban: hallgató);
3. az oktatói munka hallgatói véleményezésének teljes folyamatában résztvevő valamennyi további személyre, függetlenül a foglalkoztatásra vagy munkavégzésre irányuló további jogviszony jellegétől.

*Tárgyi hatály*

(2) Jelen szabályzatot kell alkalmazni minden olyan kérdőíves adatgyűjtés során, amelynek célja oktatói munka hallgatói véleményezése (a továbbiakban: véleményezés).

**2. § A véleményezés elvei**

(1) A véleményezés lehetőségét minden hallgató számára biztosítani kell, ugyanakkor a hallgató nem kötelezhető a véleményezésre.

(2) A hallgatói vélemények egyenértékűek.

(3) A véleményezés során biztosítani kell a hallgatók anonimitását, vagyis azt, hogy a kitöltött kérdőív ne legyen összekapcsolható semmilyen, a hallgató azonosítását lehetővé tevő adattal.

(4) Az értékelés csak a kurzusra, illetve az oktató munkájára vonatkozhat, vagyis nem terjedhet ki olyan témákra, mint az oktató világnézete, vallási meggyőződése, nemzeti, etnikai, faji hovatartozása, nemi identitása, személyisége, megjelenése, magánélete, közéleti aktivitása. A kizárt témákat taglaló szöveges értékelések érvénytelennek tekintendők.

(5) A hallgatók számára biztosítani kell, hogy a kérdőíveket külső befolyástól mentesen, szabad akaratukból töltsék ki. Az oktatók nem helyezhetnek kilátásba semmilyen előnyt vagy hátrányt a kérdőívet kitöltő hallhatók számára.

**3. § A véleményezésben érintett oktatók köre**

(1) Minden olyan oktató munkáját véleményezni kell legalább 4 évente – a (2) bekezdésben foglalt esetek kivételével –, aki az adott félév valamely megvalósult kurzusához hozzá van rendelve a tanulmányi rendszerben.

(2) Nem kell véleményezni az oktató munkáját az alábbi kurzusok esetében:

1. ha az oktató közreműködésének mértéke kevesebb, mint 20% (a tanulmányi rendszerban rögzített adat alapján)
2. ha a kurzus típusa vizsgakurzus,
3. ha szakmai gyakorlat vagy szakdolgozat kurzusáról van szó,
4. Szakkollégium vagy TDK megnevezésű kurzus esetében,
5. ha a kurzust a hallgató kreditátvitellel váltja ki.

(3) Amennyiben egy kurzushoz több oktató van hozzárendelve, mindegyikükről külön kérdőívet kell kapnia a hallgatónak, figyelembe véve a (2) bekezdés a) pontját.

**4. § Az oktatói munka hallgatói véleményezésének általános szabályai**

(1) Az oktatói munka hallgatói véleményezése kari szinten zajlik. A véleményezéseket a karokon lehetőség szerint egy időben kell lebonyolítani. A véleményezés online kérdőív kitöltésével történik.

(2) Az oktatói munka hallgatói véleményezésének megszervezését, végrehajtását, irányítását és ellenőrzését a kari vezetés a kari hallgatói önkormányzat bevonásával és egyetértésével végzi.

(3) Az oktatói munka hallgatói véleményezésének egyetemi szintű felügyeletét és koordinálását a minőségbiztosítási rektori biztos látja el.

**5. § Az oktatói munka hallgatói véleményezésének részletszabályaira irányadó rendelkezések**

(1) Az oktatói munka hallgatói véleményezésének részletes szabályait a karok a helyi sajátosságaik figyelembevételével – e Szabályzattal nem ellentétes – kari szabályzatban jogosultak meghatározni, mely szabályzatok e Szabályzat mellékletét képezik.

(2) A kar szabályzatában jogosult meghatározni, hogy az adott félévben mely oktatói kör munkáját és mikor kell véleményezni.

(3) Amennyiben egy oktató több tantárgyat oktat, akkor azt a kurzust kell véleményezni, amelyet az oktató a legnagyobb létszám mellett tartja.

(4) Az oktató munkájáról csak az adott félévben általa oktatott hallgatók mondhatnak véleményt.

(5) Az oktató munkáját akkor lehet a hallgatók által véleményezettnek tekinteni, ha arról az általa oktatott hallgatók legalább 20 %-a véleményt mondott.

**6. § A kérdőív**

(1) Az oktató munkájáról a hallgatók – erre a célra összeállított – kérdőív kitöltésével mondják el véleményüket.

(2) A hallgatóknak jogukban áll a kérdőív egy vagy több kérdésére nem válaszolni.

(3) A kérdőív összeállításáért a kar vezetője felelős, melyet a kari HÖK bevonásával és egyetértésével készít el.

A minta kérdőívet a DE Minőségbiztosítási Kézikönyvének melléklete tartalmazza, de a Karok maguk is kialakíthatják. A Karok eldönthetik, hogy a NEPTUN segítségével, vagy a minőségbiztosítási rektori biztos által koordinált EvaSys szoftver segítségével végzik. Munkájukat a DE minőségügyi referens segíti.

(4) A kérdőívek kiosztásának és összegyűjtésének, valamint értékelésének rendjét, továbbá a vélemények megtárgyalásának szervezeti kereteit a kari vezetés dönti el.

(5) A kari vezetés és a kari HÖK feladata gondoskodni arról, hogy a hallgatók a véleményezés lehetőségét és szabályait megismerjék.

**7. § A véleményezés kiértékelése, eredmények kezelése**

(1) A kérdőívek kiértékelését, illetve az eredmények jegyzőkönyvbe vételét a kari vezető az Egyetem adatvédelmi szabályzatának betartásával végzi.

(2) A kérdőívekbe, illetve azok értékelését tartalmazó anyagba csak az egyetem, a kar vezetője, a kari HÖK elnöke és az adott oktató tanszékvezetője jogosultak betekinteni. Más személy számára történő betekintést a kar vezetője írásban engedélyezheti, a kari HÖK elnökének egyidejű írásbeli tájékoztatása mellett.

(3) Az oktatók jogosultak a róluk készült, kiértékelt hallgatói véleményeket megismerni.

(4) Az illetékes kari HÖK elnöke jogosult a vélemények alapján tett munkáltatói intézkedések megismerésére.

**8. § Szabálytalanság, panasz kezelése**

(1) A véleményezés lebonyolításával kapcsolatban történt szabálytalanságok esetén bármely oktató vagy hallgató a tudomására jutásától számított 15 napon belül panasszal élhet a kari vezetőjénél.

(2) Az oktatói és hallgatói panaszokat írásban a kari vezetőnél kell benyújtani. A kari vezető a panasz alapján 15 napon belül vizsgálatot folytat le, majd a panaszban leírtakkal kapcsolatban döntést hoz. A kari vezető döntésében vagy elutasítja vagy a véleményezés eredményét megsemmisíti. A megsemmisített véleményezés esetén a panaszolt véleményezést érvénytelennek kell tekinteni és új véleményezést kell lefolytatni.

(3) A kari vezető döntésével szemben az érintettek a döntés kézhezvételétől számított 8 napon belül a rektorhoz fellebbezhetnek, aki 30 napon belül dönt a kérdésben és a fellebbezést vagy elutasítja, vagy a véleményezést megsemmisíti.

(4) A véleményezés során történt adatkezelési szabálytalansággal kapcsolatos eljárás tekintetében a Debreceni Egyetem Belső Adatvédelmi Szabályzata irányadó.

**9. § Vegyes és záró rendelkezések**

(1) Az oktatók munkájának értékeléséről készült eredmények hivatali titkot képeznek.

(2) A kérdőívek eredményeit úgy kell kezelni és tárolni, hogy azzal az oktatók személyiségi jogai sérelmet ne szenvedjenek. Az iratokba betekintő személyt – aláírással elismert – titoktartási kötelezettség terheli az oktatók személyiségi jogát érintő adatokkal kapcsolatban. A kérdőíveket az Egyetem iratkezelési szabályzatában foglaltaknak megfelelően legalább 3 (három) évig meg kell őrizni.

(3) A véleményezés személyiségi jogokat nem sértő, értéksorrendet vagy megjegyzéseket nem tartalmazó statisztikái a kari szabályzat szerint a kari tanácson, a karon közzétehetők.

Debrecen, 2021. december 9.

|  |  |
| --- | --- |
| **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**  **Prof. Dr. Szilvássy Zoltán**  rektor | **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**  **Dr. Bács Zoltán**  kancellár |